Visserman van George verdwyn in die seeGwaingriviermond (Foto; NSRI) Die soektog na ŉ visserman van George wat Saterdag in die see naby Heroldsbaai verdwyn het, duur voort. Mike Vonk, stasiebevelvoerder van die Nasionale Seereddingsinstituut in Wildernis, sê ŉ golf het hom van die rotse afgeslaan toe hy en ander vissermanne aas oos van Gwaingriviermond wou uithaal. NSRI Wildernis, George se brandweer en reddingsdiens, die Wes-Kaapse nooddienste, SAPD en EMS/AMS Skymed-helikopter is Saterdagoggend omstreeks 10:00 geaktiveer. Seetoestande het egter tydens die soektog versleg en ondanks ŉ omvattende soektog in die lug, aan die kus en in die see was daar steeds geen teken van die man nie. Die soektog het Sondag hervat maar dit was ook tevergeefs. “Polisieduikers se soektog duur voort,” het Vonk bygevoeg. “Ons dink aan die familie van die vermiste man in hierdie moeilike tyd.”